周昉畫美人歌
作者：蘇轍
朝代：宋

paragraphs: 深宮美人百不知，飲酒食肉事遊嬉。
彈絲吹竹舞羅衣，曲終對鏡理鬢眉。
岌然高髻玉釵垂，雙鬟窈窕萼葉微。
宛轉躑躅從嬰兒，倚楹俯檻皆有姿。
擁扇執拂知從誰，瘦者飛燕肥玉妃。
俯仰向背樂且悲，九重深遠安得窺。
周生執筆心坐馳，流傳人間眩心脾。
飛瓊小玉雲霧幃，長風吹開忽見之。
夢魂清夜那復追，老人衰朽百事非。
展卷一笑亦胡爲，持付少年良所宜。